Mirid kawontênanipun têtiyang bôngsa Itali, punika golonganing tiyang hawa asrêp, tamtunipun ing bab tumindakipun ing damêl wontên tanah Aprikah inggih mêksa ragu-ragu, dening kawontênanipun ing ngriku sarwa beda, kados ta hawanipun, ambah-ambahanipun tuwin sanès-sanèsipun malih. Nanging tumrapipun Itali ingkang pancèn sampun gadhah jajahan wontên ing tanah ngriku, tumindaking rekadaya ingkang kangge nanggulangi pakèwêd wau, botên kêkirangan sarana, malah lajêng sagêd kasambadan dening pambiyantuning ngakathah, inggih punika sarêng wontên pawartos, Itali badhe pasulayan kalihan Ngabêsi, lajêng kathah sangêt têtiyang siti ing sakubêngipun sagantên abrit tuwin lautan Indhiya sami gadhah panêdha dados saradhadhu. Têtiyang ingkang gadhah panêdha wau ingkang kathah bôngsa Arab, golongan tani saking laladan Inggris ing tanah Somali, tuwin taksih wontên sanès-sanèsipun malih sami gadhah panêdha makatên.